പെരുവന്താനം

കേരള സംസ്ഥാനത്തെ ഇടുക്കി ജില്ലയിൽ പീരുമേട് താലൂക്കിലെ പെരുവന്താനം ഗ്രാമപഞ്ചായത്ത് പരിധിയിലുള്ള ഒരു ഗ്രാമമാണ് പെരുവന്താനം. മുണ്ടക്കയത്ത് നിന്ന് 2.5 കിലോമീറ്ററും കുട്ടിക്കാനത്ത് നിന്ന് 18.8 കിലോമീറ്ററും ദൂരമുണ്ട്. ഗ്രാമത്തിന്റെ തപാൽ കോഡ്  685532 ആണ്.

 ഭൂപ്രകൃതി 
സമുദ്രനിരപ്പിൽ നിന്ന് ഏകദേശം 3500 അടി ഉയരത്തിൽ, പച്ചപ്പ് നിറഞ്ഞ പ്രകൃതിദൃശ്യങ്ങൾക്ക് പേരുകേട്ട ഈ ഗ്രാമം, പ്രത്യേകിച്ച് ഏലം, കുരുമുളക് തുടങ്ങിയ സുഗന്ധവ്യഞ്ജനങ്ങളുടെ കൃഷിയും അവയുടെ വിപണനവും ചെയ്യുന്ന ഒരു പ്രധാന കാർഷിക കേന്ദ്രമാണ്. മൊട്ടക്കുന്നുകൾ, സുഗന്ധവ്യഞ്ജന തോട്ടങ്ങൾ, പതഞ്ഞൊഴുകുന്ന വെള്ളച്ചാട്ടങ്ങൾ എന്നിവ ഈ പ്രദേശത്തിന്റെ ഭൂമിശാസ്ത്രപരമായ പ്രത്യേകതകളാണ്. ഗ്രാമത്തിലെ ജനങ്ങളുടെ പ്രധാന വരുമാനമാർഗ്ഗം കൃഷിയാണ്. പെരുവന്താനത്തിന് സമീപമുള്ള പാഞ്ചാലിമേട് വിനോദസഞ്ചാരികളെ ആകർഷിക്കുന്ന ഒരു സ്ഥലമാണ്. കോട്ടയം - കുമളി പാതയിൽ ദേശീയപാത 183 ന് സമീപത്താണ് പ്രാദേശികമായി നിന്നുമുള്ളിപ്പാറ എന്നും പേരുള്ള വളഞ്ഞങ്ങാനം വെള്ളച്ചാട്ടം സ്ഥിതിചെയ്യുന്നത്. മൺസൂൺ കാലത്തു മാത്രം ശക്തമാകുന്ന ഈ വെള്ളച്ചാട്ടത്തിന് ഏകദേശം 75 അടി ഉയരമുണ്ട്. മുറിഞ്ഞപ്പുഴയിൽ നിന്ന്  1 കിലോമീറ്ററും കുട്ടിക്കാനത്ത് നിന്ന് 5 കിലോമീറ്ററും ദൂരെയാണിത്. പെരുവന്താനം ഗ്രാമത്തിന്റെ അതിർത്തികൾ കിഴക്ക് പീരുമേട് ഗ്രാമപഞ്ചായത്ത്, പടിഞ്ഞാറ് മുണ്ടക്കയം ഗ്രാമപഞ്ചായത്ത്, വടക്ക് കൊക്കയാർ ഗ്രാമപഞ്ചായത്ത് എന്നിവയാണ്.

 ചരിത്രം 
പെരുവന്താനം എന്നാൽ "പെരുവന്മാരുടെ നാട്" എന്നാണ് അർത്ഥമാക്കുന്നത്.  "പെരുവൻ" എന്ന വാക്കും  "സ്ഥലം" അല്ലെങ്കിൽ "ഭൂമി" എന്നർത്ഥം വരുന്ന "താനം" എന്ന വാക്കും കൂടിച്ചേർന്നായിരിക്കാം ഗ്രാമത്തിന്റെ പേര് ഉരുത്തിരിഞ്ഞത്. ഈ നാമകരണം പ്രദേശത്ത് സ്വാധീനം ചെലുത്തിയിരുന്ന ഒരു പ്രമുഖ വ്യക്തിയുമായോ കുടുംബവുമായോ ഉള്ള ചരിത്രപരമായ ബന്ധത്തെ സൂചിപ്പിക്കുന്നു. പീരുവന്തതാനം എന്ന തമിഴ് വാക്കിൽ നിന്നാണ് പെരുവന്താനം എന്ന സ്ഥലനാമം ഉണ്ടായതെന്ന മറ്റൊരു വാദഗതിയുമുണ്ട്. പീരു ബാബ എന്ന സൂഫി വര്യന്റെ പേരുമായി ഗ്രാമത്തിന്റെ പേര്  ബന്ധപ്പെട്ടിരിക്കുന്നുവത്രേ. പൂഞ്ഞാർ രാജവംശത്തിൽപ്പെട്ട വഞ്ഞിപ്പുഴ തമ്പുരാന്റെ അധീനതയിലുള്ളതായിരുന്നു ഈ പ്രദേശം. 

 കാലാവസ്ഥ 
ഉഷ്ണമേഖലാ പ്രദേശമായ ഇവിടുത്തെ കാലാവസ്ഥ, വർഷം മുഴുവനും ചൂടുള്ളതും ഉയരത്തിനനുസരിച്ച് മിതമായതുമാണ്.

 ജനസംഖ്യാശാസ്‌ത്രം 
2011-ലെ ഇന്ത്യൻ സെൻസസ് പ്രകാരം, പെരുവന്താനത്തെ ജനസംഖ്യ 6996 പുരുഷന്മാരും 7097 സ്ത്രീകളും ഉൾപ്പെടെ 14093 ആയിരുന്നു.

 അവലംബം